KOMISSION TÄYTÄNTÖÖNPANOPÄÄTÖS (EU) 2019/120,

annettu 24 päivänä tammikuuta 2019,

neuvoston direktiivin 2008/90/EY muuttamisesta siltä osin kuin on kyse tuontiedellytyksiä koskevan poikkeuksen soveltamisen jatkamisesta kolmansista maista tuotavien hedelmäntuotantoon tarkoitettujen hedelmäkasvien ja niiden lisäysaineiston osalta

(tiedoksiannettu numerolla C(2019) 254)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon hedelmäntuotantoon tarkoitettujen hedelmäkasvien ja niiden lisäysaineiston pitämisestä kaupan 29 päivänä syyskuuta 2008 annetun neuvoston direktiivin 2008/90/EY (1) ja erityisesti sen 12 artiklan 2 kohdan toisen alakohdan,

sekä katsoo seuraavaa:

(1) Direktiivin 2008/90/EY 12 artiklan 1 kohdassa edellytetään komission päättävän, vastaavatko hedelmäkasvit ja niiden lisäysaineistot, jotka tuotetaan kolmannessa maassa ja joista on samat takeet toimittajan velvoitteita, tunnistettavuutta, ominaisuuksia, kasvien terveyttä, kasvualustaa, pakkaamista, tarkastusta koskevia yksityiskohtaisia sääntöjä, merkitsemistä ja sulkemista koskevilta osin, unionissa tuotettuja tämän direktiivin vaatimukset ja edellytykset täyttäviä hedelmäkasveja ja niiden lisäysaineistoja kaikilta näiltä osin. Direktiivin 2008/90/EY 12 artiklan 2 kohdassa säädetään poikkeuksesta, jonka mukaan jäsenvaltiot voivat ennen tällaisen päätöksen tekemistä soveltaa hedelmäkasvien ja niiden lisäysaineiston tuontiin edellytyksiä, jotka vastaavat vähintään niitä edellytyksiä, joita sovelletaan unionissa tuotettuihin hedelmäkasveihin ja niiden lisäysaineistoon.

(2) Tällainen poikkeus on myönnetty 31 päivään joulukuuta 2018 asti. Jäsenvaltiot voivat näin ollen soveltaa edellytyksiä, jotka vastaavat komission täytäntöönpanodirektiivejä 2014/96/EU (2), 2014/97/EU (3) ja 2014/98/EU (4).

(3) Kolmansien maiden soveltamista edellytyksistä ei edelleenkään ole käytettävissä niin paljon tietoa, että komissio voisi tässä vaiheessa tehdä mitään kolmatta maata koskevaa päätöstä.

(4) Jotta vältettäisiin kaupan häiriöt, jäsenvaltioiden olisi voitava edelleen hyötyä tästä poikkeuksesta.

(5) Euroopan parlamentin ja neuvoston asetuksessa (EU) 2016/2031 (5) vahvistettuja uusia kasvien terveyttä koskevia sääntöjä sovelletaan 14 päivästä joulukuuta 2019. Kyseisten uusien sääntöjen nojalla nykyisin täytäntöönpanodirektiivissä 2014/98/EU luetellut tuhoojat sekä lisäysaineistoa koskevat terveysvaatimukset tulevat kuulumaan mainitun asetuksen soveltamisalaan. Sen vuoksi on aiheellista sallia riittävä ajanjakso, jona arvioidaan asetuksessa (EU) 2016/2031 ja sen täytäntöönpanosäädöksissä vahvistettujen uusien kasvien terveyttä koskevien sääntöjen noudattaminen kolmansissa maissa.

(6) Sen vuoksi direktiivin 2008/90/EY 12 artiklan 2 kohdassa säädetyn poikkeuksen soveltamisajanjakson voimassaoloa olisi jatkettava 31 päivään joulukuuta 2022 saakka.

(7) Direktiiviä 2008/90/EY olisi sen vuoksi muutettava.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean hedelmäkasvisukuihin ja -lajeihin kuuluvia kasveja ja niiden lisäysaineistoa käsittelevän jaoston lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Korvataan direktiivin 2008/90/EY 12 artiklan 2 kohdan ensimmäisessä alakohdassa oleva ilmaisu ”31 päivään joulukuuta 2018” ilmaisulla ”31 päivään joulukuuta 2022”.

2 artikla Tämä päätös on osoitettu kaikille jäsenvaltioille.

Tehty Brysselissä 24 päivänä tammikuuta 2019. Komission puolesta Vytenis ANDRIUKAITIS Komission jäsen

(1) EUVL L 267, 8.10.2008, s. 8.

(2) Komission täytäntöönpanodirektiivi 2014/96/EU, annettu 15 päivänä lokakuuta 2014, neuvoston direktiivin 2008/90/EY soveltamisalaan kuuluvien hedelmäntuotantoon tarkoitettujen hedelmäkasvien ja niiden lisäysaineiston merkitsemistä, sulkemista ja pakkaamista koskevista vaatimuksista (EUVL L 298, 16.10.2014, p. 12).

(3) Komission täytäntöönpanodirektiivi 2014/97/EU, annettu 15 päivänä lokakuuta 2014, neuvoston direktiivin 2008/90/EY täytäntöönpanosta siltä osin kuin on kyse toimittajien ja lajikkeiden rekisteröinnistä sekä yleisestä lajikeluettelosta (EUVL L 298, 16.10.2014, s. 16).

(4) Komission täytäntöönpanodirektiivi 2014/98/EU, annettu 15 päivänä lokakuuta 2014, neuvoston direktiivin 2008/90/EY täytäntöönpanosta siltä osin kuin on kyse direktiivin I liitteessä tarkoitettuja hedelmäkasvisukuihin ja -lajeihin kuuluvia kasveja koskevista erityisvaatimuksista, toimittajiin sovellettavista erityisvaatimuksista ja virallisia tarkastuksia koskevista yksityiskohtaisista säännöistä (EUVL L 298, 16.10.2014, s. 22).

(5) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta ja neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).